CELEX: 32016R0441
Language: lt
Date: 2016-03-23 00:00:00
Title: 2016 m. kovo 23 d. Komisijos reglamentas (ES) 2016/441, kuriuo dėl steviolio glikozidų (E 960) naudojimo kaip saldiklio garstyčiose iš dalies keičiamas Europos Parlamento ir Tarybos reglamento (EB) Nr. 1333/2008 II priedas (Tekstas svarbus EEE)

24.3.2016   
            
            
               LT
            
            
               Europos Sąjungos oficialusis leidinys
            
            
               L 78/47
            
         KOMISIJOS REGLAMENTAS (ES) 2016/441
   2016 m. kovo 23 d.
   kuriuo dėl steviolio glikozidų (E 960) naudojimo kaip saldiklio garstyčiose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
   kadangi:
   
               (1)
            
            
               Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
            
         
               (2)
            
            
               pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus prašymą;
            
         
               (3)
            
            
               2015 m. sausio 23 d. pateikta paraiška dėl leidimo naudoti steviolio glikozidus (E 960) kaip saldiklį garstyčiose. Apie paraišką vėliau pranešta valstybėms narėms pagal Reglamento (EB) Nr. 1331/2008 4 straipsnį;
            
         
               (4)
            
            
               steviolio glikozidai – nekaloringos saldaus skonio sudedamosios dalys, kurios gali būti naudojamos vietoje sacharozės garstyčioms gaminti; tokiu būdu pratęsiamas produkto galiojimo laikas ir padidinamas mikrobiologinis stabilumas (sumažinant cukraus kiekį išvengiama dėl cukraus vykstančios fermentacijos), tuo pat metu išsaugant organoleptines produkto savybes. Leidus naudoti steviolio glikozidus garstyčiose šio produkto asortimentą bus galima padidinti produktais, kurių sudėtyje yra kitokio saldiklio, palyginti su šiuo metu naudojamais, kurio skonio savybės šiek tiek skiriasi;
            
         
               (5)
            
            
               Europos maisto saugos tarnyba (toliau – Tarnyba) įvertino iš Stevia rebaudiana Bertoni augalo lapų ekstrahuotų steviolio glikozidų kaip saldiklių naudojimo saugą ir 2010 m. balandžio 14 d. (3) paskelbė nuomonę. Tarnyba nustatė, kad leidžiama steviolio glikozido paros dozė (LPD), išreikšta steviolio ekvivalentais, yra 4 mg vienam kūno masės kg per dieną;
            
         
               (6)
            
            
               leidus naudoti iki 120 mg/kg šio saldiklio (steviolio ekvivalentais) garstyčiose suvartojamas E 960 kiekis padidėtų taip: nuo 0 iki 0,133 % LPD vidutinio vartojimo lygio atveju ir nuo 0 iki 1,143 % LPD aukšto vartojimo lygio atveju. Manoma, kad toks papildomas medžiagų poveikis vartotojams nėra reikšmingas, todėl pavojaus saugai nekyla;
            
         
               (7)
            
            
               pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Tarnybos pateikti nuomonę, išskyrus atvejus, kai atnaujinus minėtą sąrašą nebus jokio poveikio žmonių sveikatai. Kadangi leidimas steviolio glikozidus (E 960) naudoti kaip saldiklį garstyčiose yra to sąrašo atnaujinimas ir nėra tikėtina, kad tai darys poveikį žmonių sveikatai, nebūtina prašyti Tarnybos pateikti nuomonę;
            
         
               (8)
            
            
               todėl tikslinga leisti naudoti steviolio glikozidus (E 960) kaip saldiklį garstyčiose (12.4 maisto produktų kategorija), nustatant didžiausią leidžiamą kiekį – 120 mg/kg;
            
         
               (9)
            
            
               todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
            
         
               (10)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. kovo 23 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2008 12 31, p. 16.
   
      (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
   
      (3)  EFSA Journal 2010; 8(4):1537.
   
      PRIEDAS
      Reglamento (EB) Nr. 1333/2008 II priedo E dalis iš dalies keičiama taip:
      
                  1)
               
               
                  12.4 maisto produktų kategorijos („Garstyčios“) įraše po E 959 įrašo įterpiamas šis įrašas:
                  
                               
                           
                           
                              „E 960
                           
                           
                              Steviolio glikozidai
                           
                           
                              120
                           
                           
                              (60)“
                           
                           
                               
                           
                        
            
                  2)
               
               
                  įterpiama ši išnaša:
                  
                              „(60):
                           
                           
                              Išreikšta steviolio ekvivalentais.“